Leygardagin kl. 16.00 er 1. Deildarfótbóltur aftur skránni tá teir næstbestu hjá HB koma á vitjan hjá B68 á Svangaskarði. Uttan iva ein torførur dystur, tí man veit ongantíð hvat er uppi ímóti tá man møtir teimum næstbestu hjá teimum, sum leika í Betrideildini. Hesaferð er tað sum kunnugt HB, sum stríðist fyri at sleppa undan niðurflyting, sum er á vitjan á Svangaskarði. HB er nr. 7 við 11 stigum, og bara eitt stig fleiri enn Giza Hoyvík á 9’ inda plássinum. Á einum góðum degi kunnu HB eisini arga øll lið, og tað prógvaðu teir m. a. tá teir á heimavølli vunnu 4-2 á ÍF. Eftir skeivu gongdina hesi seinastu 3 umførini á útivølli, har B68 einans hevur fingið 1 stig, skal nú B68 reisa seg aftur. Útivøllurin hevur eisini hilnast sera illa, har B68 einans hevur fingið 4 av 18 møguligum stigum. Einastu ferð at B68 hevur vunnið á útivølli, var ímóti júst HB. Á heimavølli hevur hinvegin hilnast sera væl, har B68 hevur vunnið allir 7 dystirnar higartil, og so er bara vóna at tað gongur líka væl í morgin. B68 er annars nr. 4, har sum B68 eisini endaði í fjør, og tað gevur sum kunnugt ikki uppflyting. Men ÍF á triðja plássi, er bara eitt stig frammanfyri B68, meðan NSÍ á øðrum plássi er 4 stig frammanfyri. NSÍ hevur longu leikt hetta umfarið har teir taptu á Skála, og tí kann B68 við einum sigri á HB leggja seg nærri at teimum.